***PRAVILNIK BANTRAIL 2019.***

**ČLANAK 1. OPĆE ODREDBE / UVJETI SUDJELOVANJA U UTRCI**

1. Svi natjecatelji moraju biti stariji od 18 godina.
2. Natjecateljima mlađima od 18 godina dozvoljeno je sudjelovanje jedino uz pratnju punoljetne osobe koja je odgovorna za maloljetnog natjecatelja.
3. Pratitelji maloljetnih natjecatelja potpisuju dokument da su odgovorni za maloljetne natjecatelje.
4. Svi natjecatelji svojom prijavom izravno su suglasni da će se na utrci natjecati na vlastitu odgovornost i da su upoznati s pravilima utrke kojih će se pridržavati radi svoje osobne i sigurnosti ostalih natjecatelja i organizatora te da su upoznati s mogućim rizicima koje ovo natjecanje sadrži.
5. Svojom prijavom natjecatelji se odriču mogućnosti prenošenja odgovornosti na organizatora utrke bilo prema natjecateljima ili trećim osobama.
6. Organizator nije odgovoran za bilo kakvo oštećenje opreme ili za izgubljene/ukradene stvari natjecatelja tijekom natjecanja.
7. Svi natjecatelji koji se natječu na utrci moraju biti zdravstveno osigurani.

**ČLANAK 2. KATEGORIJE, BODOVANJE I UKUPNI POREDAK**

1. Ban Trail održava se u tri kategorije: Kratka – Staza grofice Anke, Srednja – Banova staza i Duga – Junačka staza, kao i u posebnoj Canicross kategoriji na kratkoj stazi.

2. Natjecateljske kategorije su Srednja – Banova staza i Duga – Junačka staza te Canicross na kratkoj stazi.

4. Ban Trail je drugo kolo KontinenTrail lige – srednja i duga staza te se na njih primjenjuju pravila bodovanja i z čl. 2. Pravilnika KontinenTrail lige centralne Hrvatske

5. Osim ukupnog poretka, za srednju i dugu stazu vodit će se i poredak po starosnim kategorijama.
6. Starosne kategorije za srednju i dugu stazu su sljedeće:
od 18 do 35 godina (rođeni 1985 i mlađi)
od 36 do 45 godina (rođeni 1984-1975)
preko 45 godina (rođeni 1974 i stariji)

7. Canicross utrka na stazi Grofica Anka 4. je kolo Prins Canicross Croatia trail lige.

8. Canicross (kratka staza) je posebna natjecateljska kategorija, bez starosnih kategorija. Boduje se za ukupni poredak prema pravilima Prins Canicross Croatia trail lige.
9. Rekreativna utrka (kratka staza) nije natjecateljska te je osmišljena isključivo za približavanje traila svim trkačima, planinarima, rekreativcima i hodačima.

**ČLANAK 3. EKIPNO NATJECANJE**

1. Na natjecateljskim kategorijama utrke Ban Trail koje su dio KontinenTrail lige moguće je ekipno natjecanje. Primjenjuju se pravila propisana u čl. 3. Pravilnika KontinenTrail lige centralne Hrvatske.

**ČLANAK 4. NAGRADE**

1. Tri prvoplasirana po starosnim kategorijama u natjecateljskim kategorijama (srednja i duga staza) bit će nagrađeni prigodnim medaljama (kako u ženskoj, tako i u muškoj kategoriji).
2. Tri prvoplasirana po sveukupnim rezultatima (srednja i duga staza, Canicross) bit će nagrađeni prigodnim medaljama i poklonima sponzora ( kako u ženskoj tako i u muškoj kategoriji).

3. Nagrade u sklopu KontinenTrail lige bit će dodijeljene u skladu s čl. 4. Pravilnika KontinenTrail lige centralne Hrvatske.

**ČLANAK 5. MJERENJE VREMENA**

1. Službeni mjeritelj vremena je Stotinka d.o.o.
2. Vrijeme se počinje mjeriti sa znakom starta, te se zaustavlja prolaskom kroz ciljnu liniju.
3. Organizator uzima za pravo postavljanje vremenskih limita kako na pojedinim kontrolnim točkama, tako i u cilju, a organizator će sve to precizno navesti u raspisu pojedine utrke.
4. Dolazak na kontrolnu točku ili cilj poslije limitiranog vremena vodi se kao vremenska diskvalifikacija (u sustavu Stotinke kao status TLE – prekoračen vremenski limit).

**ČLANAK 6. OPREMA**

1. Natjecatelji na srednjoj i dugoj stazi moraju imati propisanu obaveznu osobnu opremu.
2. Obavezna oprema sastoji se od:

1. osobne iskaznice
2. napunjenog i upaljenog mobitela (navedenog u prijavi)
3. natjecateljskog broja kojeg osigurava organizator
4. kompleta prve pomoći
5. minimalno 0,5 l vode
6. prikladna obuća i odjeća (ovisno o vremenskim prilikama)

Organizator pridržava sva prava da provjeri sadržaj obavezne osobne opreme bilo kojeg natjecatelja u bilo koje vrijeme utrke.

3. Preporučena oprema za Canicross (ali ne i obavezna) su oprsnica za psa, pojas za čovjeka i bungee povodac kojim su povezani.

**ČLANAK 7. DISKVALIFIKACIJA**

1. Nepridržavanje Pravilnika utrke BanTrail, kao i Pravilnika KontinenTrail lige centralne Hrvatske u natjecateljskim kategorijama.

2. Nepoštivanje pisanih uputa i instrukcija utrke.
3. Bilo kakvo nesportsko ponašanje koje ugrožava ili dovodi u pitanje reputaciju utrke i/ili uništava privatnu imovinu ili imovinu organizatora.
4. Preskakanje kontrolnih točaka, korištenje zabranjenih puteva, zabranjene opreme te primanje pomoći sa strane.
5. Korištenje bilo kakvih prijevoznih sredstava rezultirat će diskvalifikacijom natjecatelja te zabranom nastupanja na sljedećim utrkama.
6. Dolazak na kontrolnu točku ili cilj poslije limitiranog vremena.

7. Fizičko kažnjavanje ili tjeranje pasa na trčanje, odnosno bilo kakav oblik nasilja nad psom.

**ČLANAK 8. ODUSTAJANJE**

1. Natjecatelj može odustati tijekom cijele utrke.
2. Natjecatelj je OBAVEZAN o tome obavijestiti organizatora.
3. Organizator utrke osigurat će zbrinjavanje odustalih natjecatelja i eventualnu potrebnu medicinsku pomoć.

**ČLANAK 9. ZAŠTITA PRIRODE**

1. Natjecatelji tijekom utrke ne smiju paliti vatru, zagađivati okoliš te uništavati floru i faunu.
2. Zabranjeno je odlaganje smeća, osim na za to predviđenim mjestima na kontrolnim točkama tj. okrjepnim stanicama
3. Za svako narušavanje navedenih propozicija natjecatelj će biti diskvalificiran te mu se neće dozvoliti natjecanje na slijedećim utrkama.

**ČLANAK 10. POSEBNA PRAVILA UTRKE CANICROSS**

1. Canicross je sportska disciplina trčanja sa psom, prilikom kojega pas vuče čovjeka i oni čine jedan tim. Pas i čovjek cijelo vrijeme moraju biti povezani.

2. Zabranjeno je puštati psa s povodca.

3. U slučaju da jedan tim prestiže drugi, onaj sporiji mu se mora pomaknuti u stranu i omogućiti nesmetano prestizanje kako psi ne bi došli u kontakt ili se povodci zapleli.

4. U ciljnu liniju prvo mora ući pas, a tek onda čovjek.

5. Maloljetne osobe do 16 godina mogu sudjelovati isključivo uz pratnju i na odgovornost roditelja/staratelja.

**ČLANAK 11. SPONZORI**

1. Sponzori se mogu oglašavati na cjelokupnoj osobnoj opremi natjecatelja.

**ČLANAK 12. SIGURNOST**

1. Natjecatelji moraju imati svu obaveznu osobnu opremu propisanu od strane organizatora.
2. Natjecatelji moraju imati sve potrebne dokumente koje organizator zahtijeva.
3. Natjecatelji su dužni pridržavati se svih pisanih i usmenih uputa od strane organizatora.
4. Natjecatelji se moraju držati svih pravila navedenim u pravilima utrke.
5. U slučaju nezgode, natjecatelji koji se nađu u blizini unesrećenih dužni su pomoći natjecateljima u nevolji.
6. Organizator ne garantira spašavanje ozlijeđenog u brzom vremenskom roku zbog nepristupačnosti terena ili mogućih nepovoljnih vremenskih uvjeta.
7. Organizator utrke ima pravo ne dopustiti daljnje napredovanje i natjecanje ako smatra da bi to ugrožavalo sigurnost natjecatelja ili same utrke.

**ČLANAK 13. PROMJENA STAZE**

1. Organizator utrke pridržava sva prava promjene redoslijeda kontrolnih točaka te može skratiti vrijeme i dužinu trajanja utrke ako to nalažu vremenske prilike i ako je ugrožena sigurnost natjecatelja.

**ČLANAK 14. PRIGOVORI I ŽALBE**

1. Prigovori i žalbe moraju se po završetku utrke proslijediti organizatoru utrke u pisanom obliku, najkasnije 48 sati nakon završetka utrke.
2. Organizator je dužan odgovoriti na žalbu u roku od 48 sati nakon zaprimljene žalbe.

**ČLANAK 15. SUGLASNOST O MEDIJSKOJ SLOBODI**

1. Prijavom za utrku natjecatelji su suglasni da cjelokupni snimljeni filmski i fotografski materijal može biti javno prikazivan i korišten u promotivne svrhe utrke.
2. Organizator utrke pridržava sva prava za korištenje, kopiranje i distribuiranje svih snimljenih video i foto materijala.

**ČLANAK 16. ZAŠTITA PODATAKA**

1. Prijavom za utrku natjecatelji daju privolu organizatoru da prikuplja i obrađuje njihove osobne podatke (broj telefona i adresu elektroničke pošte) kako bi ih organizator mogao obavještavati o utrci, tj. kontaktirati u slučaju izmjena, odgađanja ili drugih važnih obavijesti.